Stampa t-test tal-qari ... L-Erbgħa u Għoxrin Ġimgħa taż-Żmien ta' Matul is-Sena Il-Ġimgħa Jekk Kristu ma qamx mill-imwiet fiergħa hi l-fidi tagħkom. Qari mill-Ewwel Ittra ta' San Pawl Appostlu lill-Korintin Ħuti, jekk Kristu hu mxandar li qam mill-imwiet, kif jgħidu xi wħud minnkom li ma hemmx qawmien tal-mejtin? Jekk ma hemmx qawmien tal-mejtin, anqas Kristu ma qam mill-imwiet! Imma jekk Kristu ma qamx mill-imwiet, fiergħa hi l-predikazzjoni tagħna, u fiergħa wkoll il-fidi tagħkom. U aħna noħorġu wkoll ta' xhieda foloz ta' Alla, għaliex inkunu tajna xhieda kontra Alla li huwa qajjem lil Kristu mill-imwiet, filwaqt li ma jkun qajmu xejn, jekk hu tassew li l-mejtin ma jqumux. Għax jekk il-mejtin ma jqumux, anqas Kristu ma kien imqajjem. U jekk Kristu ma kienx imqajjem, fiergħa l-fidi tagħkom, u intom għadkom fi dnubietkom. U mitlufa wkoll huma dawk li raqdu fi Kristu. Jekk għandna tama fi Kristu għal din il-ħajja biss, aħna l-aktar nies imsejkna fost kemm huma l-bnedmin. Imma Kristu kien imqajjem tassew mill-imwiet, l-ewwel frott fost dawk li raqdu. Il-Kelma tal-Mulej R/. Irroddu ħajr lil Alla Salm 16 (17), 1.6-7.8b u 15 R/. (15b): Nithennew, Mulej, bid-dehra tiegħek Isma', Mulej, il-kawża ġusta tiegħi, ilqa' l-għajta tiegħi, agħti widen għat-talb tiegħi; bla qerq huma xufftejja. R/. Insejjaħlek, għax int tweġibni, o Alla; ressaq widintek lejja, isma' kliemi. Uri t-tieba tiegħek tal-għaġeb; int li teħles mill-għedewwa lil min jittama fil-leminija tiegħek. R/. Bħal ħabba tal-għajn ħarisni, għad-dell ta' ġwenħajk kenninni Imma jien, fil-ħaqq, għad nara 'l wiċċek; meta nqum, nithenna bid-dehra tiegħek. R/. AKKLAMAZZJONI QABEL L-EVANĠELJU ara Mt 11, 25 Infaħħrek, Missier, Sid is-sema u l-art, għax inti dawn il-ħwejjeġ tas-saltna wrejthom liċ-ċkejknin. EVANĠELJU Kellu miegħu t-Tnax u xi nisa li kienu jaqduhom minn ġidhom. Lq 8, 1-3 Qari mill-Evanġelju skont San Luqa F'dak iż-żmien, Ġesù qagħad idur l-ibliet u r-rħula, jipprietka u jxandar l-Evanġelju tas-Saltna ta' Alla. Kellu miegħu t-Tnax u xi nisa li kien fejjaqhom mill-ispirti ħżiena u mill-mard: Marija, li kienu jgħidulha ta' Magdala, li minnha kienu ħarġu seba' xjaten, Ġwanna, mart Ħuża, prokuratur ta' Erodi, Susanna, u ħafna oħrajn, li kienu jaqduhom minn ġidhom. Il-Kelma tal-Mulej R/. Tifħir lilek Kristu
Qari tal-Quddies tal-Ġimgħa tal-XXIV ġimgħa matul is-Sena